Diari Oficial de la Generalitat Valenciana


Sumari del DOGV 3800, del 25-07-2000 (2000/6026)

ORDRE de 6 de juliol de 2000, de la Conselleria de Benestar Social, per la qual es regulen i es convoquen ajudes dirigides a subvencionar programes de suport a famílies monoparentals, en situació de dificultat social, amb fills menors al seu càrrec.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3800

Data del DOGV
:   25-07-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/6026


Data del document
:   06-07-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * família monoparental
    * càrrega familiar
    * ajuda pública

ORDRE de 6 de juliol de 2000, de la Conselleria de Benestar Social, per la qual es regulen i es convoquen ajudes dirigides a subvencionar programes de suport a famílies monoparentals, en situació de dificultat social, amb fills menors al seu càrrec. [2000/M6026]
  
La Llei de la Generalitat Valenciana 5/1997, de 25 de juny, per la qual es regula el sistema de serveis socials inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
En el marc d'aquesta llei, la Generalitat Valenciana té entre els seus objectius, garantir l'atenció integral de la família, atenent-hi tots els problemes que puguen incidir en el seu benestar, prevenint-los o esmenant-los.
  
Per a la consecució d'aquests objectius, a la Conselleria de Benestar Social li correspon fomentar, de forma especialitzada, les actuacions tendents a la protecció i promoció de l'estructura familiar, com a nucli natural i fonamental que és, de la societat, i per la seua intervenció en el procés evolutiu dels seus membres, amb l'objectiu social d'afavorir el desenvolupament harmònic de tots ells.
  
Per a això cal afavorir la implantació de diferents programes, entre ells els de suport a les famílies monoparentals amb algun dels seus membres en situació de dificultat social, que tinguen fills menors al seu càrrec.
  
Aquests programes es considera que tindran efectivitat si es desenvolupen a través de les entitats locals, ateses, tant la proximitat a aquestes famílies, com el coneixement de la seua situació específica pels equips socials de base. Motiu pel qual s'ha considerat adequat convocar aquestes ajudes exclusivament per les esmentades entitats.
  
Així, la Conselleria de Benestar Social convoca, en el marc de la llei anteriorment citada, ajudes i subvencions dirigides a l'atenció integral de la família mitjançant programes de suport a les famílies monoparentals, sempre que aquestes tinguen determinades característiques socioeconòmiques. I s'estableixen, mitjançant aquesta ordre, els requisits, condicions i quanties d'aquestes.
  
En virtut d'això i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana i el Decret 127/1999, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Secció Primera
  
Ajudes i subvencions
  
Article 1. Objecte
  
És objecte d'aquesta ordre regular i convocar subvencions per a Acció Social Especialitzada en l'àmbit de la família, dirigides a sufragar programes que siguen prestats per entitats locals en suport de famílies monoparentals en situació de dificultat social, quan aquestes tinguen fills menors al seu càrrec. Aquestes ajudes podran ser de dos tipus:
  
1. Ajudes per al pagament de salaris i Seguretat Social dels professionals que, depenent directament de l'entitat, intervenen en els programes regulats en aquesta ordre. En la part que corresponguera als esmentats programes.
  
2. Ajudes per a manteniment dels programes regulats en el punt anterior. S'inclouran dins del concepte de manteniment totes les despeses derivades de la contractació externa a altres entitats o empreses dels programes realitzats.
  
Article 2. Sol·licitants
  
Podran sol·licitar les ajudes regulades en aquesta secció les corporacions locals, les mancomunitats constituïdes conforme a la legislació de règim local i les entitats de dret públic amb personalitat jurídica pròpia dependents d'aquestes (sempre que hagen sigut creades per a intervenir al camp dels serveis socials i que no tinguen caràcter industrial o mercantil).
  
Les entitats podran sol·licitar aquestes ajudes sempre que reunisquen les següents condicions:
  
Estar inscrites en el Registre d'Entitats, Centres i Serveis de la Conselleria de Benestar Social.
  
Tenir registrat i autoritzat el programa per al qual se sol·licita l'ajuda. No obstant això, si aquest complix els requisits, el registre i l'autorització de programes podrà resoldre's en el mateix acte de la resolució de l'ajuda.
  
Article 3. Característiques dels programes
  
Els programes respecte als quals se sol·licita la subvenció hauran de reunir les següents característiques:
  
a) Hauran de tenir un caràcter integral de forma que establisca un diagnòstic individual de cada grup familiar objecte de la intervenció, així com una planificació d'actuacions encaminades a la superació de la situació que presente el nucli familiar. Així s'inclouran, entre d'altres, actuacions en les àrees de: salut; formació per a l'ocupació; seguiment escolar i d'habitatge. Així mateix s'establirà un sistema d'indicadors que permeta la valoració continuada i final de la intervenció social realitzada.
  
b) En la intervenció social que es realitze i en aquells casos en què es considere necessari, s'inclourà l'atenció psicològica individualitzada o grupal de les persones que encapçalen les unitats familiars per la situació d'estrés que pot comportar assumir en solitari les responsabilitats familiars.
  
c) Es regularà la potenciació de les xarxes d'autoajuda enteses com al grup on s'acullen les famílies per tal de fer front a la problemàtica social comuna i com a mitjà de superar les situacions d'aïllament que poden presentar aquests nuclis familiars.
  
Article 4. Prioritats
  
Tindran caràcter prioritari per a la concessió de les ajudes respecte a altres programes els iniciats en exercicis anteriors, quan siga convenient la seua continuïtat pel seu interés social.
  
Secció Segona
  
Documentació que han de presentar les entitats
  
junt amb la sol·licitud de les ajudes
  
Article 5. Documentació
  
La documentació que hauran de presentar les entitats, per a sol·licitar les ajudes regulades en aquesta ordre serà la següent::
  
1. Tipus de sol·licitud:
  
Haurà de presentar-se una única sol·licitud, en el model regulat en aquesta ordre, degudament omplida, firmada per l'alcalde de l'ajuntament o per qui tinga la representació de l'entitat per a tots els programes de la seua titularitat, respecte dels quals se sol·licita subvenció i es descriurà segons s'hi desenvolupa.
  
2. En la sol·licitud s'ompliran les següents dades, atenent als següents criteris:
  
a) S'ompliran les dades referides al pressupost total d'ingressos i despeses de la gestió ordinària de l'exercici per al qual se sol·licita la subvenció.
  
b) Es realitzarà una memòria de l'exercici anterior, de cada programa per al qual se sol·licita subvenció. En cas que l'entitat considerara que cal presentar una memòria més extensa, podrà presentar-se en un document a banda, omplint, no obstant això, l'apartat de la sol·licitud a què fa referència aquest punt.
  
c) S'exposarà la metodologia i/o el programa d'actuació, sistema d'avaluació previst i recursos disponibles per a l'exercici sol·licitat, referits als programes de què es demana subvenció. En el cas que l'entitat considerara que cal presentar un desenvolupament més extens, podrà presentar-se en un document a banda, omplint, no obstant això, l'apartat de la sol·licitud a què fa referència aquest punt.
  
d) S'inclourà la plantilla de personal adscrita als programes sol·licitats, titulació d'aquesta, modalitat contractual i temps de dedicació. S'indicarà, si s'escau, si existeixen altres centres o programes amb què siga compartit el treballador respecte al qual se sol·licita subvenció.
  
3. Tots els documents presentats seran originals, còpies legalitzades per notari, confrontades o compulsades per un funcionari públic.
  
4. Serà obligatori acompanyar a la sol·licitud, degudament omplida, la fitxa de manteniment de tercers, segons model d'aquesta ordre, amb les dades bancàries dels sol·licitants, per a poder efectuar el pagament de la subvenció concedida.
  
Secció Tercera
  
Imports de les ajudes
  
Article 6. Import
  
La quantia que s'assignarà a cada un dels programes regulats en aquesta ordre, atendrà als següents factors:
  
1 Amb caràcter general:
  
a) El nivell d'execució i l'avaluació de l'esmentat programa en l'exercici de 1999 i en altres exercicis anteriors.
  
b) El pressupost propi que la corporació local dedica als centres, programes i serveis subvencionats per la Conselleria de Benestar Social, amb relació al pressupost general d'aquella.
  
c) El pressupost propi que la corporació local dedica al programa per al qual se sol·licita la subvenció.
  
d) La col·laboració de l'entitat amb la Generalitat Valenciana al camp de la promoció i inserció social, amb especial referència a aquells serveis socials especialitzats orientats la família, menor i adopció, que transcendisquen l'àmbit municipal.
  
e) Les necessitats objectives del municipi, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
2. Respecte a les quanties que s'assignen a les distintes entitats en concepte de personal i manteniment, s'hi seguirà allò que s'ha disposat en aquest apartat, i en els mòduls regulats en l'annex I d'aquesta ordre.
  
a) Criteris que han d'utilitzar-se per al càlcul de la subvenció que cal concedir:
  
A.1. El mòdul establit ha d'entendre's com a màxim, no obstant això només es proposarà la subvenció per les despeses realment previstes i adequades al programa. La comissió de valoració podrà determinar, si s'escau, quines despeses de les quals se sol·licita subvenció no són adequades a l'objecte d'aquesta.
  
A.2. En el cas que se sol·licite la subvenció de despeses de manteniment o de personal, que no es dedicaren de mode complet a l'activitat per a la qual se sol·licita l'ajuda, l'entitat indicarà, en la sol·licitud, quin percentatge sobre el total de la despesa que comporta, estima que dedica al programa respecte del qual se sol·licita la subvenció. El dit percentatge serà l'utilitzat en la justificació que s'efectuarà respecte a la subvenció concedida, si és procedent.
  
b) Despeses en concepte de personal:
  
B.1. La subvenció atorgada a l'entitat en concepte de personal es realitzarà en base al tipus de lloc que es considera necessari per a la tipologia del programa. No obstant això, no escaurà la concessió ni el pagament de subvencions per un import major que el previst en l'annex I per a la titulació de la persona que ocupa aquest lloc.
  
B.2. El concepte salaris podrà incloure les despeses de Seguretat Social, tant per part del treballador com de l'empresa, dietes de desplaçament, així com qualsevol altre concepte que s'incloga en la nòmina per l'entitat.
  
B.3. Podrà ser computada com a despesa de personal la gratificació que percebera el personal voluntari que hi prestarà el seus serveis, si així constara en la sol·licitud. Caldrà presentar, en aquest cas, els rebuts justificatius de la despesa, en els quals faran constar el nom i cognoms del col·laborador, DNI, la seua firma i nom del centre o entitat.
  
B.4. Serà regulat en el concepte de personal aquell derivat de despeses per una prestació continuada de serveis professionals (encara que aquesta no cobrisca tot el període subvencionat). En aquest cas, per a la justificació s'haurà d'acompanyar la minuta del professional (direcció, metge, psicòleg, etc.), la qual haurà de reunir els requisits que exigix la legislació vigent en la matèria.
  
c) Despeses en concepte de manteniment dels programes, excloent les despeses de personal.
  
C.1. Es podran subvencionar aquells que siguen necessaris per a la seua realització.
  
C.2. Les despeses derivades de la contractació a empreses externes, distintes de l'entitat subvencionada (cuina, neteja, bugaderia i altres), així com els treballs realitzats per tercers, es computaran com a despeses de manteniment, encara que es realitzen en el mateix local de l'entitat objecte de la subvenció.
  
C.3. De la mateixa manera es computaran com a despeses de manteniment aquells que es produïsquen com resultat de la contractació a un tercer de la gestió en la seua totalitat d'un programa específic.
  
d) Despeses que poden incrementar el mòdul establit:
  
Les despeses que poden incrementar el mòdul són:
  
D.1. Plus de coordinació, s'entén com tal el que pot aplicar-se als treballadors responsables dels programes, independentment de la seua titulació.
  
D.2. Arrendaments i assegurances.
  
D.3. Tributs, s'exclouran d'aquest concepte les sancions a què hi haja hagut lloc per incompliments fiscals, i les quantitats corresponents a l'impost del valor afegit, en cas d'estar exempt del seu pagament.
  
D.4. Contractes anuals de manteniment, sempre que no es regulen ja com a despesa pròpia del programa dins de la sol·licitud.
  
Secció quarta
  
Lloc i terminis de presentació
  
Article 7. Lloc de presentació
  
El procediment s'iniciarà per l'entitat o persona jurídica interessada i s'ajustarà a allò que s'ha establit en la aquesta ordre i, amb caràcter general, en la Llei de Règim Jurídic de les Administracions Públiques i del Procediment Administratiu Comú.
  
Les sol·licituds d'ajuda es presentaran, junt a la documentació requerida en el Registre de la Direcció Territorial de la Conselleria de Benestar Social de la província en què radique el programa per al qual se sol·licita la subvenció, sense perjuí de poder presentar-la en els altres llocs previstos en l'article 38.4 de la Llei 30/92 de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Terminis de presentació.
  
Una vegada publicada aquesta ordre, en el Diari Oficial de la Generalitat Valenciana, el termini de presentació de sol·licituds serà de 20 dies naturals, comptadors a partir de l'endemà de la seua publicació.
  
Secció Cinquena
  
Tramitació, resolució i recursos
  
Article 9. Tramitació
  
El procediment que cal seguir en la tramitació de les sol·licituds presentades serà el següent:
  
Rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es notificarà a l'entitat interessada la causa que impedix la continuació del procediment, i se li requerirà perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició i s'arxivarà l'expedient conformement amb el que preveu l'article 71, de la Llei 30/1992, de 26 de novembre.
  
En la fase de tramitació de l'expedient, a la vista de la documentació existent en aquest, i de les obligacions que s'adquirisquen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 10. Resolució
  
El procediment que cal seguir en la resolució de les sol·licituds presentades serà el següent:
  
1. Les direccions territorials establiran comissions de valoració provincials, que es constituiran d'acord amb la disposició addicional segona d'aquesta ordre i elaboraran una proposta tècnica de concessió amb la seua quantia i conceptes, o bé de denegació de l'ajuda. Aquestes propostes seran remeses a la Direcció General de la Família, Menor i Adopcions, la qual, en base als crèdits disponibles per a resoldre, la idoneïtat de la implantació dels distints programes en l'àmbit global de la Comunitat Valenciana i el conjunt d'aquests que la Conselleria de Benestar Social subvenciona, elevarà la proposta de concessió que escaurà.
  
2. La resolució de les sol·licituds d'ajudes sol·licitades a l'empara d'allò que s'ha establit en aquesta ordre, escau al conseller de Benestar Social, a proposta del director general de la Família, Menor i Adopcions.
  
3. El termini màxim per a tramitar, resoldre i notificar les sol·licituds sobre les ajudes arreplegades en aquesta ordre serà de tres mesos a partir de la data en què es va presentar la sol·licitud.
  
4. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes establits per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les persones o entitats beneficiàries.
  
L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
6. Podrà ser motiu de denegació de les ajudes regulades en aquesta ordre la incorrecta o nul·la justificació de les quantitats percebudes en concepte d'ajudes atorgades per l'administració de la Generalitat Valenciana en l'exercici anterior, així com no reintegrar les quantitats indegudament percebudes corresponents a aquelles subvencions. En tot cas, perquè escaiga la denegació caldrà que prèviament qualsevol d'aquestes circumstàncies hagen sigut constatades i declarades per l'administració, mitjançant resolució expressa motivada, dictada en un procediment amb audiència i notificació a l'interessat.
  
Article 11. Recursos
  
Contra les resolucions dictades pel conseller de Benestar Social, que posen fi a la via administrativa, podrà interposar-se recurs contenciós administratiu en la forma, en el termini i amb les condicions que determina la llei reguladora de la dita jurisdicció, sense perjuí de la formulació de requeriment potestatiu davant del director general de la Família, Menor i Adopcions, en el termini de dos mesos comptadors des de la notificació de l'esmentada resolució, d'acord amb allò que s'ha establit en l'article 44 de la Llei 29/1998, de 13 de juliol, i l'article 12.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Secció Sisena
  
Del pagament i de la justificació de les subvencions
  
Article 12. Obligacions
  
1. Les entitats subvencionades hauran de complir les següents:
  
a) La submissió a les actuacions de control financer que escau a la Intervenció General de la Generalitat Valenciana en relació amb la subvenció i ajudes concedides.
  
b) Comunicar fefaentment, a l'òrgan que concedix la subvenció, la sol·licitud i la concessió de tota ajuda, amb la mateixa finalitat, per part d'altres organismes públics.
  
c) No alterar la finalitat de les subvencions i complir les obligacions que establix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a aquest fi.
  
e) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i que tinga per objecte justificar el compliment dels requisits i condicions necessaris per a la concessió de la subvenció, la realització de les activitats o l'adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
f) Col·laborar amb la Generalitat Valenciana, en l'àmbit del programa subvencionat, en polítiques integrals, amb la finalitat d'afavorir la coordinació i integració dels centres, serveis i programes subvencionats el camp de la Família, Menor o l'Adopció.
  
g) Atendre els pagaments de les obligacions que es contrauen.
  
h) Formalitzar adequadament els documents de seguiment tècnic i financer regulats en aquesta ordre.
  
i) Justificar les ajudes concedides en el termini màxim establit en aquesta ordre o en les normes que hi siguen d'aplicació.
  
j) Presentar a la Direcció Territorial de Benestar Social corresponent, abans del 28 de febrer de l'exercici següent, una memòria de desenvolupament dels programes subvencionats.
  
2. L'incompliment d'alguna d'aquestes obligacions podrà donar lloc al deixament sense efecte o minoració de la resolució de concessió de l'ajuda i, si s'escau, al reintegrament de les quantitats indegudament percebudes i a l'exigència de l'interés de demora des del moment del pagament de la subvenció.
  
Article 13. Sistema de pagaments de les ajudes i subvencions
  
Per al pagament de les ajudes i subvencions regulades en aquesta ordre, s'hi seguirà allò que s'ha disposat en l'article 33.2 de la Llei 10/1999, de 30 de desembre, de Pressupostos de la Generalitat Valenciana per a l'exercici de 2000, transferències corrents i de capital excepcions del règim general. Aquests terminis i percentatges s'especificaran en les corresponents resolucions de concessió de les ajudes.
  
Les transferències econòmiques es faran efectives mitjançant el pagament fraccionat de la quantia total de la subvenció concedida, per trimestres anticipats i s'efectuarà el lliurament corresponent al tercer trimestre amb la justificació prèvia de la suma anticipada en el primer trimestre i, el lliurament corresponent al quart trimestre, a la justificació prèvia de la totalitat de la despesa objecte de la subvenció corresponent als tres primers trimestres i es procedirà a les regularitzacions que escaiga segons les justificacions presentades.
  
En qualsevol cas, durant el mes de gener de l'exercici següent, els beneficiaris de les citades transferències corrents hauran de justificar la totalitat de la despesa anual objecte de la subvenció i es procedirà en aqueix moment a la liquidació d'aquesta, de la qual podrà derivar-se una nova regularització, que implicarà l'exigència de reintegrament dels imports indegudament percebuts, en cas que la justificació és insuficient.
  
A aquest efecte, els beneficiaris hauran d'aportar els justificants de despesa corresponents a cada trimestre al mes natural següent a la seua finalització.
  
Article 14. Sistema de justificació de les ajudes i subvencions
  
Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la justificació de les despeses corresponents als tres primers trimestres haurà de presentar-se abans del 15 de novembre de 2000 i no podran presentar-se justificacions de despesa efectuades en l'exercici de l'any 2000, amb posterioritat al 31 de gener de l'any 2001.
  
Les corporacions locals justificaran el manteniment dels programes a través de certificat d'obligació reconeguda o pagaments ordenats a través del model recollit en aquesta ordre.
  
La Direcció General de la Família, Menor i Adopcions i la direcció territorial de Benestar Social corresponent atenent a la ubicació de l'entitat, podran requerir dels beneficiaris de la subvenció, tots els documents, factures, manaments de pagament, etc., que calga per a justificar la quantia de la despesa efectuada de l'ajuda concedida.
  
Article 15. Comunicació del cobrament de la subvenció.
  
Amb posterioritat al cobrament de la totalitat de la subvenció, les entitats hauran de remetre a la direcció territorial de Benestar Social corresponent atenent a la ubicació de l'entitat i en el termini d'un mes des de l'esmentada percepció, la comunicació escrita de haver-la rebut mitjançant carta de pagament amb expressió de la data, quantia i concepte, expedida pel tresorer i intervinguda per l'interventor de fons, acreditativa de l'ingrés de la subvenció als fons de la corporació.
  
Article 16. Deixament sense efectes, minoració de les ajudes econòmica i revisió d'aquestes
  
Podran efectuar-se resolucions de deixament sense efectes, minoració, o modificació de les ajudes concedides, en els següents supòsits:
  
1. D'acord amb allò que s'ha disposat en l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
2. Es podrà dictar una resolució de deixament sense efectes o minoració i, en tot cas, de reintegrament de les quantitats rebudes en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
a) El procediment serà iniciat per la direcció territorial de Benestar Social, d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
b) El termini màxim per a resoldre serà de sis mesos des del moment en què va ser incoat l'expedient de minoració.
  
3. Pel que fa a les quantitats que caldrà reintegrar tindran la consideració d'ingrés de dret públic a l'efecte del procediment aplicable a la seua cobrança.
  
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes s'hi seguirà allò que s'ha disposat en el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 17. Dotació pressupostària
  
La línia de subvenció, a càrrec del programa pressupostari 17.51.562.57 Família, Menor i Adopcions, a través de la qual es concediran les distintes ajudes i subvencions convocades en aquesta ordre és la següent:
  
Denominació: Suport famílies monoparentals.
  
- Projecte: 3305.
  
- Línia de subvenció: 423/00
  
- Consignació pressupostària: 49.084.676 pessetes (123.415,13 euros)
  
Els crèdits publicats tenen caràcter màxim, i no podran concedir-se subvencions una vegada esgotats aquests, la qual cosa es farà publicar en el Diari Oficial de la Generalitat Valenciana. En cas de modificar-se els esmentats crèdits, aquesta circumstància haurà de publicar-se, mitjançant resolució, en el DOGV.
  
Disposicions addicionals
  
Primera
  
S'adjunten a aquesta ordre els següents annexos i models de documents regulats en aquesta:
  
ANNEX I
  
Mòduls per a manteniment de programes.
  
Sol·licitud corresponent a les ajudes per a programes.
  
Certificat de justificació d'obligació contreta - execució del pagament primer, segon, tercer trimestre i/o quart trimestre.
  
Fitxa de manteniment de tercers.
  
Segona
  
1. Per a la valoració dels expedients es constituirà una comissió de valoració per cada direcció territorial de Benestar Social compostes pels següents membres:
  
El director territorial de Benestar Social corresponent o persona en qui delegue.
  
El o la cap de secció o d'unitat de la direcció territorial de Benestar Social, responsables de la tramitació dels expedients.
  
Dos representants d'aquesta direcció territorial de Benestar Social responsable de la tramitació dels expedients, nomenats pel director/a territorial de Benestar Social corresponent.
  
2. A més dels membres de la comissió, la direcció territorial podrà convocar qualsevol tècnic d'aquesta que considere necessari per a efectuar adequadament la valoració de l'expedient, amb veu però sense vot.
  
3. Podran convocar-se a aquestes comissions representants dels col·lectius sectorials, que podran ser oïdes, però no tindran dret a vot.
  
4. No quedarà constituïda formalment la comissió sense la participació de, si més no, tres membres.
  
5. El o la cap de secció o d'unitat, responsables de la tramitació dels expedients de cada direcció territorial, o persona en qui deleguen, actuarà com a secretari.
  
6. L'esmentada comissió formalitzarà les plantilles de valoració, que seran firmades pel secretari i els participants en aquesta, segons model elaborat per la direcció territorial. No obstant això, aquesta acta haurà de contenir les dades mínimes necessàries per a resoldre, que la Direcció General de la Família, Menor i Adopcions dictamine mitjançant instrucció a aquest efecte.
  
Tercera
  
Per raons de necessitat o d'interés públic o social, les comissions de valoració podran efectuar propostes que excedisquen els mòduls màxims establits, quan concórreguen en el programa circumstàncies extraordinàries, degudament acreditades en l'expedient i reflectides en l'acta corresponent.
  
Quarta
  
La Conselleria de Benestar Social no assumirà obligacions que es deriven de la relació laboral del personal dels programes subvencionats, sinó que seran els seus titulars els qui en respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta conselleria respecte a les subvencions d'exercicis posteriors.
  
Cinquena
  
En el marc d'aquesta ordre podran subvencionar-se programes amb efectes entre l'1 de gener i el 31 de desembre de 2000.
  
Disposicions finals
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, total o parcialment, mitjançant les ajudes a què es referix aquesta ordre, serà obligatori fer-hi constar explícitament que es tracta d'un programa «subvencionat per la Generalitat Valenciana Conselleria de Benestar Social». Als locals on es desenvolupen els programes subvencionats caldrà exposar, en lloc visible, una placa d'identificació en què s'indique la seua condició de subvencionat per la Generalitat Valenciana.
  
Segona
  
Queden expressament exclosos de les ajudes regulades en aquesta ordre els conceptes següents:
  
a) Les quotes a associacions o federacions.
  
b) Els programes que ja siguen subvencionats, en tot o en part i per al mateix objecte, per una altra direcció general de la mateixa Conselleria de Benestar Social.
  
c) Els corresponents a altres exercicis econòmics.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra ella podrà interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
  
València, 6 de juliol de 2000
  
El conseller de Benestar Social,
  
RAFAEL BLASCO CASTANY
  
ANNEX I
  
Mòduls. Per a manteniment de programes
  
Per al càlcul de les quanties que caldrà subvencionar en concepte de personal als distints programes s'utilitzaran els següents imports i criteris:
  
Despeses de personal
  
Categoria professional
  
Subvenció total en concepte de salaris / Any
  
1. Llicenciat, enginyer o arquitecte: Fins a 3.849.480 PTA
  
2. Diplomat, enginyer tècnic o arquitecte tècnic: Fins a 3.329.280 PTA
  
3. Personal amb qualificació específica per a la tipologia del programa i auxiliar i de serveis, amb Formació Professional de segon grau, cicle formatiu de grau superior o equivalent de branques o famílies professionals específiques per al lloc: Fins a 3.017.160 PTA
  
4. Personal auxiliar i de serveis amb Batxillerat Unificat i Polivalent o equivalent, Formació Professional de segon grau o cicle formatiu de grau superior o equivalent de branques o famílies professionals no específiques per al lloc: Fins a 2.809.080 PTA
  
5. Personal amb qualificació específica per a la tipologia del programa i auxiliar i de serveis, amb Formació Professional de primer grau, cicle formatiu de grau mitjà, o equivalent de branques o famílies professionals específiques per al lloc: Fins a 2.705.040 PTA
  
6. Personal auxiliar i de serveis amb Graduat Escolar o equivalent, Formació Professional de primer grau, cicle formatiu de grau mitjà o equivalent de branques o famílies professionals no específiques per al lloc: Fins a 2.392.920 PTA
  
7. Personal auxiliar i de serveis amb Certificat d'Escolaritat, certificat dels programes de Garantia Social, tallers d'Inserció Sociolaboral, programes d'Inserció Sociolaboral del Pla de Mesures d'Inserció Social o equivalents: Fins a 2.236.860 PTA
  
Plus de direcció: Fins a 545.700 PTA